Qalaat Faqra
Qalaat Faqra er en højderyg i Libanons bjerge ca. 30 km i fugleflugtslinje østnordøst for Beirut. På højderyggen ligger resterne af en række bygninger fra romersk kejsertid. Bygningerne tilhører først og fremmest kulten for den primære guddom i Baalbek i den nordlige Bekaadal – en guddom, der gennem tiden var kendt under forskellige navne: Baal, Hadad, Zeus Heliopolis og Jupiter Heliopolitanus.
Længst mod nord på højderyggen står resterne af tre strukturer – et tårn, et stort alter og et lille monument omgivet af søjler. På tårnet ses stadig to indskrifter, der fortæller, at det var tilegnet Kejser Claudius (regerede 41-54 e.v.t.) og Beelgalasos, som lader til at være en lokal version af Baal.
Mod syd og nedenfor de tre strukturer ligger et helligdomskompleks med et stort tempel. Templet er bygget op ad klippeformationer, som sammen med mure og søjlehaller danner en tempelgård. Dedikationer til Zeus Heliopolis indikerer en samhørighed med tårnet mod nord.
Længere mod syd er resterne af endnu et tempel, som muligvis tilhørte frugtbarhedsgudinden Atargatis, Hadads mage og kendt som Dea Syria på latin. Dette tempel blev i 400-tallet e.v.t. omdannet til en kristen basilika.